Rentekoers al groter las op verbruikersArgieffoto (Foto: Maroela Media) Die jongste rentekoersverhoging was dalk nie vir Suid-Afrikaners ŉ verrassing nie, maar het nietemin ernstige nagevolge. “Dit is baie om in te neem, bo en behalwe ’n 30%‑jaar-tot-jaar-verhoging in brandstofpryse, voedselpryse wat deur die dak skiet én elektrisiteitskoste wat styg namate kragonderbrekings voortgaan om produksie te knou,” sê Joff van Reenen, direkteur van die spesialis-eiendomsagentskap High Street Auctions. Die repokoers staan nou op 4,75% nadat die Reserwebank Donderdag ŉ rentekoersverhoging van 50 basispunte aangekondig het. Die repokoers is die koers waarteen die Reserwebank geld aan handelsbanke leen en beteken dat Suid-Afrikaners meer rente op hul lenings sal betaal. Van Reenen wys nou daarop dat die gemiddelde Suid-Afrikaner nie enige loonverhogings ontvang om tred te kan hou met die alewige prysstygings nie, wat beteken dat hulle al meer skuld aangaan. “Dit is ’n bose kringloop.” Die jongste rentekoersverhoging is die grootste sedert begin 2016, met nóg ŉ verhoging wat in Julie verwag word. Abigail Moyo, woordvoerder van die vakbond Uasa, sê die jongste verhoging in die repokoers, saam met ’n verbruikersprysinflasie van 5,9% en die verwagte brandstofverhogings in Junie, gaan die gemiddelde werker hard tref. Pensionarisse sal egter iets hê om oor te glimlag namate hul aftreebeleggings groei. Beleggers kry hoër opbrengste met ŉ verhoogde repokoers. En eiendom? (Argieffoto: pixabay) Van Reenen meen Suid-Afrika loop ’n wesenlike gevaar dat die reeks onlangse rentekoersverhogings – terwyl dit van ’n baie lae basis af kom – die eiendomsmark sal knou. “Eiendom is tans een van Suid-Afrika se sterkste sektore, wat die ekonomie stimuleer en miljarde vir die fiskus genereer. “Soveel as wat die Reserwebank die geldeenheid moet beskerm, moet hy ook omsien na sektore wat die ekonomie dryf en omsien na sy burgers, wat regte het. Dit sluit in kos en skuiling. Dit is nie die regering se plek om mense van daardie regte te ontneem met oorweldigende ekonomiese druk nie.” Maroela Media het vroeër berig kosmandjies was verlede maand nóg duurder met brandstof wat nou byna ’n derde duurder as ’n jaar gelede is. Theuns du Buisson, ekonomiese navorser by die Solidariteit Navorsingsinstituut (SNI), het vroeër vandeesweek gewaarsku dat hoër rentekoerse nié die wêreld se olie laat vloei, vrede in Oekraïne bewerkstellig of die VSA se monetêre beleid verander nie. “Verbruikers is onder ongelooflike druk en enige poging om iets daaraan te doen deur rentekoerse te verhoog, sal sake net vererger,” het hy gesê.